Узми щышынакъым
2020 гъэм и шыгъэжэгъуэм Налшык ипподромым щекIуэкIа зэпеуэхэм ядэбгъуэфынур зыщ — узыфэ къекIуэкIым и зэранкIэ къызэгъэпэщакIуэхэм абыхэм еплъын цIыху кърашэлIэну Iэмал зэрамыIарщ. Апхуэдэу щытми, IуэхущIапIэм и унафэщI Мамхэгъ Iэдэм еянэ шыгъэжэгъуэр зэрызэхуищIыжам щыгъуазэ дещI.
2020 гъэм къриубыдэу ипподромым зи къару къыщызыгъэлъэгъуа шыхэм я бжыгъэр 204-м нос. Абыхэм ящыщу 179-р — инджылыз лъы къабзэхэм ящыщщ; 25-р — инджылыз-адыгэш лъэпкъщ. Шыгъэжэгъуэ блэкIам еплъытмэ, псалъэм папщIэ, 2019 гъэм утыку кърашар шы 232-щ, абыхэм ящыщу 25-р адыгэш къабзэт. Иужьрейхэм ящыщу зыри мы илъэсым и шыгъэжэгъуэм хэтакъым. Адрей бжыгъэхэр зэплъытмэ, 2019 гъэм ипподромым шыгъажэ 72-рэ щекIуэкIащ, 2020-м — 75-рэ. ИлъэситIми саугъэт 29-рэ ягуэшащ.
«Урысей шыгъэжапIэхэр» IуэхущIапIэм и унафэщI Поспеловэ Любовь хъыбар къызэрыдигъащIэмкIэ, нэхъ шы зехуапIэфIу 2020 гъэм къалъытар саугъэт нэхъыбэ дыдэ къэзыхьэхуа (блым нэс) Битокъу Мухьэмэдрэ Къудей Хьэсэнрэ я шэщхэрщ. Мыбдежым гу лъытапхъэщ зи гугъу тщIы шыхъуэхэм ягъэхъухэр США-м къраша защIэу зэрыщытыр. Ауэ щыхъукIэ етIуанэ, ещанэ увыпIэхэр къэзыхьа «Малкинский» шы заводымрэ Сэкрэк Заур и шы зехуапIэмрэ щагъэхъур щIыналъэм къыщыхъуа шыхэрщ. Шыгъажэхэм къыщахьа саугъэт бжыгъэмкIи 2020 гъэм япэ ищар Сэкрэкым ишхэрщ. Абыхэм шэса Щоджэн Iэдэм дызэрыт илъэсым текIуэныгъэ 14 зыIэригъэхьэри, шууейхэм я нэхъыфI хъуащ. Зи цIэ къиIуапхъэхэм ящыщщ текIуэныгъэу 8 зэзыгъэхъулIа Панжокъуэ Рустамрэ текIуэныгъи 6 къэзыхьа Каппушев Мырзэбэчрэ.
ХакIуэхэм я щIэблэм тещIыхьауэ зэплъытмэ, мыбдежми япэ ищар Сэк-рэк Заур и шы заводырщ. 2020 гъэм абы шыгъажэхэм хигъэхьа хакIуитIым къащIэхъуа шы 17-м щыщу 11-м текIуэныгъэ зыIэрагъэхьащ.
КIэфо Албэч.
